text: Ny chef: Prins Joachim
  25 november 2011 kl. 15.24
  Prins Joachim er blevet chef for Forbindelsesofficersgruppen ved Totalforsvarsregion Fyn, Syd- og Sønderjylland.
  Prins Joachim tiltræder den 1. december.
   
  Prins Joachims militære uddannelse begyndte i 1987 som rekrut i Dronningens Livregiment.
  I 1988 blev han udnævnt til sergent, og i 1989 fulgte udnævnelsen til løjtnant i reserven. 
  Efter udnævnelsen til løjtnant gjorde Prins Joachim 1989-90 tjeneste som delingsfører i en kampvognseskadron ved Prinsens Livregiment.
  I 1990 blev Prins Joachim udnævnt til premierløjtnant af reserven og i 1992 fulgte, efter gennemførelse af videreuddannelsestrin I for officerer af reserven, udnævnelse til kaptajn af reserven. 
  Fra 1996 til 2004 var Prins Joachim chef for en kampvognseskadron i mobiliseringsstyrken ved Prinsens Livregiment.
  Efter udnævnelse til major af reserven i 2005 blev Prins Joachim ansat i forsvarets reserve i en stilling ved Danske Divisions Stab. 
  I april 2011 blev Prins Joachim udnævnt til oberstløjtnant af reserven.
   
  Forbindelsesofficersgruppen varetager forbindelsen til politikredsene og militære myndigheder m. fl. i Totalforsvarsregionens område.
  